Den nordlige plasseringen ved 48. breddegrad skaper problemer med frostnetter, spesielt om våren. I 2016 ble området rammet av vårkulde med minus 9 grader som tok knekken på store deler av avlingen før den var kommet i gang. Ved slike kuldeperioder har bøndene siden 1959, etter katastrofal frost i 1945 og 1957, tent oljeovner i Grand Cru-markene og de beste Premier Cru-markene for å prøve å berge mest mulig. I nyere tid forsøker enkelte bønder å sette på sprinkleranlegg for å innkapsle de ferske skuddene i is. Innpakket i is holdes temperaturen stabilt på 0 grader.